MUP Srbije saopštio da je identifikovao i saslušao sve osobe koje se dovode u vezu sa napadima na novinare i građane 31. maja

* Čitaoci Danasa odazvali su se tokom jučerašnjeg dana na poziv Inicijative "Ne da(vi)mo Beograd" da, ukoliko prepoznaju napadače sa fotografija, to jave našoj redakciji. Stiglo nam je dosta pisama čitalaca u kojima opisuju ličnosti sa fotografija, a većina njih, sudeći prema informacijama do kojih smo došli, ima direktne veze sa Srpskom naprednom strankom

Ministarstvo unutrašnjih poslova (MUP) u saradnji sa nadležnim tužilaštvom identifikovalo je sve osobe koje se dovode u vezu sa medijskim navodima o događajima koji su se odigrali 31. maja ispred Doma Narodne skupštine, saopšteno je juče po podne.

Foto: E-Stock.us Aleksandar Bačlija

„Sve osobe su saslušane i izveštaj će u toku dana biti dostavljen nadležnom tužilaštvu“, saopštio je MUP.

Dodaje se da će Sektor unutrašnje kontrole MUP-a Srbije u najkraćem periodu dostaviti izveštaj tužilaštvu o prikupljenim obaveštenjima i obavljenim proverama vezanim za postupanje policijskih službenika koji su bili angažovani na pomenutom skupu.

„Istovremeno, policija nastavlja provere vezane i za krivične prijave koje su podneli učesnici zakonito prijavljenog skupa ispred Narodne skupštine protiv lica koja su ih, kako se navodi u prijavi, vređala, provocirala, gađala predmetima i polivala vodom“, navodi se u saopštenju.

Redakcija Danasa tokom jučerašnjeg dana identifikovala je nekoliko napadača na novinare i građane tokom mitinga Srpske napredne stranke, 31. maja, sa fotografija koje smo objavili u prethodna dva broja našeg lista. Čitaoci Danasa odazvali su se tokom jučerašnjeg dana na poziv Inicijative „Ne da(vi)mo Beograd“ da, ukoliko prepoznaju napadače sa fotografija, to jave našoj redakciji. Stiglo nam je dosta pisama čitalaca u kojima opisuju ličnosti sa fotografija, a većina njih, sudeći prema informacijama do kojih smo došli, ima direktne veze sa Srpskom naprednom strankom.

– Isterajte ovu priču do kraja, zbog svih nas – napisao nam je jedan od čitalaca.

Osoba koja je nasrnula na našu novinarku Lidiju Valtner uveliko je u medijima prepoznata kao jedna od ključnih iz najbližeg obezbeđenja Aleksandra Vučića, godinama unazad (na fotografiji obučen u crnu majicu, proćelav sa dužom kosom).

On je lično obezbeđenje Vučića prilikom stranačkih skupova i to je vidljivo na nekoliko fotografija koje su objavljene u medijima i na društvenim mrežama. Novinari koji posećuju sedište SNS u zgradi Starog Merkatora na Novom Beogradu viđali su ga za pultom na ulazu u stranačke prostorije.

Izvori Danasa kažu da je taj čovek često viđen i u ulici Antifašističke borbe na Novom Beogradu kako stoji ispred jedne zgrade ili sedi u automobilu na parkingu. Sa njim je najčešće bar još jedan muškarac, i to uglavnom neko od ostalih nasilnika sa fotografija koje smo objavili. U toj zgradi, kažu sagovornici Danasa, živi jedan funkcioner SNS, koji je inače veoma blizak sa predsednikom Srbije.

Redakcija Danasa nije uspela da stupi u kontakt sa većinom njih koje smo identifikovali, pa im nećemo objaviti puna imena, već samo inicijale. Na nekoliko fotografija vidi se S. N. (na fotografiji u crnoj košulji dugih rukava). On je tokom incidenta na mitingu SNS u jednom trenutku od drugog nasilnika „preuzeo“ Marka Radosavljevića, učesnika „Protesta protiv diktature“, i stegao ga oko vrata. U pitanju je bivši bokser i političar, učesnik rijaliti programa o kojem su mediji pisali 2016, što se i navodi na njegovom Fejsbuk profilu. On se lično na FB profilu hvalio da je radio u obezbeđenju premijera Srbije.

Na njegovoj Fejsbuk stranici je navedeno da je bokser, trener, borac u politici, amaterski glumac, hip-hoper-tekstopisac folka, bivši odbornik u Skupštini grada Beograda i telohranitelj. Nešto preciznije je navedeno da je, između ostalog, radio i u unutrašnjoj kontroli GSP, bio je šef jedinice obezbeđenja u Narodnom pozorištu. Na profilu piše da je amaterski glumio u dve domaće TV serije, da je član Saveza profesionalnih boksera Vojvodine. Kada je reč o njegovoj političkoj karijeri, bio je odbornik u Skupštini grada kao član Srpske radikalne stranke.

Čovek u majici na štrafte i naočarima za sunce, koji, kako se vidi na fotografijama, drži ispod leve ruke foto-reportera koji je radio za Tanjug, najverovatnije je C. B., takođe profesionalni telohranitelj. Na njegovom Fejsbuk profilu može se videti fotografija sa Aleksandrom Vučićem, objavljena 23. aprila 2016. godine, dan uoči održavanja vanrednih republičkih izbora. Iz komentara ispod slike može se zaključiti da je C. B. i tom prilikom bio angažovan u obezbeđenju tadašnjeg premijera.

Na svom nalogu on „šeruje“ link stranice opštinskog odbora Srpske napredne stranke – Zemun, kao i neke sadržaje koji pokazuju da je fasciniran Aleksandrom Vučićem. Inače, promoviše firmu koja se bavi iznajmljivanjem luksuznih automobila, kao i konkurse za obuku telohranitelja.

O sebi piše da je „jak“, da ne uzima ništa „sem suplementacije“, i da može uvek „sa svakim da odmeri snagu u teretani, ringu, u streljani…“

„Ja se bijem sa maksimalno pet ljudi, a moj brat sa 10, i svi završe na klinici bez zuba i cipela, a nas dvoje kad smo izlazili tukli smo se sa celom kafanom i njenim inventarom, i dobro smo prolazili, samo kad se setim“, jedan je od njegovih postova na Fejsbuku.

Kada smo ga juče kontaktirali, on je demantovao da je on lice na fotografijama sa mitinga SNS rečima: „Pa, nosite li vi veliku dioptriju? Gde sam ja na slici!?!?!?“. Pre toga je u odgovoru na pitanje u kom svojstvu je bio na mitingu naprednjaka, s obzirom na to da su ga čitaoci i poznanici prepoznali na fotografijama, odgovorio sledeće: „Prvo, i meni su rekli da je čovek bio na Mesecu. Nisam video osim na fotografijama. Drugo, vama su čitaoci rekli? Pa, priložite mi fotografiju na kojoj sam pomenutog datuma i događaja i odgovoriću vam.“

Prvo osnovno javno tužilaštvo u Beogradu u utorak ujutru po objavljivanju fotografija uputilo je zahtev MUP-u Srbije za prikupljanje obaveštenja i identifikovanje ličnosti iz dokaznog materijala.

Izbrisao Fejsbuk nalog preko noći Čitalac Danasa, inače profesionalni fotograf, javio nam je da napadač na novinare i građane tokom mitinga SNS (na slici u svetlo plavoj košulji) radi kao šef obezbeđenja na jednom od poznatih beogradskih splavova. Iako je B. A. imao Fejsbuk nalog, on je tokom noći izbrisan. Kako nam je preneo naš čitalac, jednom je uslikao B. A. gde, kako kaže, nije trebalo, pa ga je sutradan zvao.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se